Uue riikliku strateegia kinnitamisega kinnitati ka strateegia juhtorgan, Vabariigi Valitsuse HIV ja AIDSi komisjon, mis on väga laiapõhjaline, esindades nii valitsusorganisatsioonide kui ka HIV-valdkonna ekspertide ning HIV-positiivsete inimeste seisukohti. Strateegia loob laiema raamistiku ja seab põhimõtted, millest tuleks ennetustegevuses lähtuda, kuid strateegia 4-aastase rakendusplaaniga kaasnevad täpsemad üheaastased rakendusplaanid (igal ministeeriumil oma  rakendusplaan), mille koostamisel lähtutakse epideemia kulust ja ennetustegevuse edukuse näitajatest. Strateegia raames planeeritud tegevusi viivad ellu paljud mittetulundusühingud, tervishoiuasutused, maavalitsused ja kohalikud omavalitused, vanglad ning mitmed teised asutused.